รู้จัก Vattenfall บริษัทพลังงานไฟฟ้าแห่งชาติ ของสวีเดน
เรื่องราวของบริษัทแห่งนี้ เป็นอย่างไร ? ลงทุนแมนจะเล่าให้ฟัง
11 ก.พ. 2565

รู้จัก Vattenfall บริษัทพลังงานไฟฟ้าแห่งชาติ ของสวีเดน /โดย ลงทุนแมน
4 กันยายน 1882 หรือ 140 ปีก่อน ทอมัส แอลวา เอดิสัน ได้สับสวิตช์ไฟฟ้าตัวหนึ่ง
ซึ่งก็ได้ทำให้ส่วนหนึ่งของนิวยอร์ก สว่างไสวขึ้นมาจาก “หลอดไฟประดิษฐ์”
นับตั้งแต่นั้นมา..
โลกของเราก็ได้เปลี่ยนไปตลอดกาล
การใช้งานไฟฟ้าได้แพร่กระจายไปทั่วโลกอย่างรวดเร็ว
สำหรับประเทศสวีเดนแล้ว ก็ถือเป็นหนึ่งในประเทศแรก ๆ ที่มีไฟฟ้าใช้ เช่นกัน
วันนี้ เรามารู้จักกับบริษัทพลังงานไฟฟ้าแห่งชาติของสวีเดน ที่มีชื่อว่า “Vattenfall”
เรื่องราวของบริษัทแห่งนี้ เป็นอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ก่อนที่รัฐบาลสวีเดนจะจัดตั้งบริษัทพลังงานไฟฟ้าแห่งชาติ ขึ้นมานั้น
บรรดาโรงงานทั้งหลาย รวมถึงเขตปกครองส่วนท้องถิ่น ได้เริ่มมีการตั้งโรงไฟฟ้าเล็ก ๆ ขึ้นมา 
ซึ่งก็มีจำนวนมากกว่า 50 แห่ง
แต่ในการผลิตไฟฟ้าขึ้นมาใช้กันเองนั้น ก็ต้องใช้เชื้อเพลิงสำคัญอย่าง ถ่านหิน เป็นจำนวนมาก
ด้วยความที่ประเทศสวีเดนมีถ่านหินไม่พอใช้ 
แถมยังเป็นวัตถุดิบที่พึ่งพาการนำเข้ามาจากประเทศอื่น ๆ ในยุโรป
ในเวลาต่อมา จึงทำให้ประเทศสวีเดนเกิดปัญหาด้านความมั่นคงทางพลังงาน..
จนกระทั่ง วิศวกรชาวสวีเดนคนหนึ่ง ชื่อว่าคุณ Jonas Wenström 
ได้คิดค้นระบบไฟฟ้าสามเฟสขึ้นมา ทำให้สามารถส่งพลังงานไฟฟ้าไปในระยะไกลได้
สิ่งประดิษฐ์นี้เอง ทำให้สวีเดนสามารถตั้งโรงไฟฟ้าพลังงานน้ำขนาดใหญ่ ซึ่งอยู่ห่างไกลจากย่านอุตสาหกรรมและชุมชนได้ ทั้งยังเป็นพลังงานที่สะอาด แถมมีราคาถูกอีกด้วย
และนั่นก็เป็นที่มาของบริษัท Vattenfall หรือภาษาอังกฤษก็คือ Waterfall ที่แปลว่า “น้ำตก” ได้ถูกก่อตั้งขึ้นในปี 1909 หรือเมื่อ 113 ปีที่แล้ว โดยรัฐบาลสวีเดน เพื่อผลิตไฟฟ้าให้กับความต้องการจากภาคอุตสาหกรรมและประชาชนภายในประเทศ
โดยโรงไฟฟ้าแห่งแรกของ Vattenfall นั้น ถูกสร้างขึ้นบริเวณคลองทรอลเฮตตัน ตั้งอยู่ทางทิศตะวันตกของประเทศสวีเดน และใช้พลังงานจากกระแสน้ำในการผลิตไฟฟ้า
ในช่วง 10 ปีแรก Vattenfall ได้สร้างโรงไฟฟ้าพลังงานน้ำต้นแบบขึ้นมาถึง 3 แห่ง ซึ่งเป็นส่วนสำคัญในการช่วยผลักดันอุตสาหกรรมต่าง ๆ ที่กำลังเติบโต โดยเฉพาะธุรกิจเหมืองแร่เหล็ก ซึ่งเป็นแหล่งเศรษฐกิจสำคัญของประเทศ
แม้ว่าจะต้องพบกับภาวะเศรษฐกิจตกต่ำ ภายหลังสงครามโลกครั้งที่ 1
Vattenfall ก็สามารถกลับมาดำเนินธุรกิจต่อได้ และกลับมาเดินหน้าขยายโรงไฟฟ้าพลังงานน้ำอีกครั้ง ตามความต้องการใช้ไฟฟ้าที่เติบโตขึ้นแบบก้าวกระโดด
แถมในช่วงเวลาเดียวกัน บริษัทก็ได้รุกเข้าไปทำธุรกิจผลิตและจัดจำหน่ายความร้อน เพื่อให้ความอบอุ่นแก่ชุมชน
เนื่องจากสวีเดนมีแหล่งน้ำตามธรรมชาติจำนวนมาก 
ทำให้โรงไฟฟ้าพลังงานน้ำ ถูกสร้างขึ้นมาเป็นจำนวนมากตามไปด้วย และได้ถูกกระจายไปทั่วประเทศ
จนในช่วงปี 1960 รัฐบาลเริ่มหันมาให้ความสำคัญกับการอนุรักษ์แหล่งน้ำมากขึ้น
จึงได้ระงับการสร้างโรงไฟฟ้าขนาดใหญ่บริเวณแหล่งน้ำหลายแห่ง
จุดนี้เองที่ Vattenfall เริ่มหันมาสนใจแหล่งพลังงานใหม่ หรือก็คือ พลังงานนิวเคลียร์
และได้ทำการสร้างโรงไฟฟ้าพลังงานนิวเคลียร์แห่งแรกขึ้น ชื่อว่า “Ringhals” 
ประกอบไปด้วยเตาปฏิกรณ์นิวเคลียร์ ที่ใช้ผลิตไฟฟ้า 2 ตัว
เตาปฏิกรณ์ตัวแรก จะใช้เทคโนโลยีนิวเคลียร์ของสวีเดนเอง 
ที่ได้มีการวิจัยและพัฒนามาตั้งแต่สมัยหลังสงครามโลกครั้งที่ 2
ส่วนเตาที่สองนั้น ได้ซื้อมาจากบริษัทอเมริกัน Westinghouse ในสหรัฐอเมริกา 
และรู้หรือไม่ว่า เมื่อย้อนกลับไป ผู้ก่อตั้งบริษัท Westinghouse แห่งนี้ เป็นคู่แข่งกับบริษัทของทอมัส แอลวา เอดิสัน
ส่วนโรงไฟฟ้าพลังงานนิวเคลียร์แห่งที่สองนั้น 
ถูกสร้างบริเวณหมู่บ้านเล็ก ๆ ที่ชื่อว่า “Forsmark” ในช่วงเวลาไม่ห่างกันมาก 
แต่คราวนี้ประกอบด้วยเตาปฏิกรณ์นิวเคลียร์ 4 ตัว และให้บริษัทของสวีเดนเป็นผู้สร้างเองทั้งหมด
พอมาในช่วงปี 1980-1990 ความต้องการพลังงานไฟฟ้า เริ่มเติบโตด้วยอัตราที่ช้าลง และกระแสต่อต้านพลังงานนิวเคลียร์เริ่มมาแรง
Vattenfall จึงต้องปรับปรุงโครงสร้างใหม่ หันมาลงทุนในพลังงานลม และฟอสซิลมากขึ้น และเตรียมพร้อมสำหรับการขยายไปสู่ในระดับนานาชาติ
ช่วงปี 1990-2010 Vattenfall จึงเข้าสู่ยุคแห่งการขยายธุรกิจในประเทศเพื่อนบ้าน
โดยมีกลยุทธ์การเข้าซื้อกิจการพลังงานในประเทศต่าง ๆ ไม่ว่าจะเป็นฟินแลนด์, โปแลนด์, เนเธอร์แลนด์, เดนมาร์ก และอังกฤษ
รวมไปถึงเยอรมนี ที่ซึ่ง Vattenfall ได้กลายเป็นผู้ผลิตไฟฟ้าให้ถึง 1 ใน 3 ของพลังงานไฟฟ้าที่ใช้ทั้งหมดภายในประเทศเยอรมนี
ซึ่งนั่นทำให้ Vattenfall กลายเป็นหนึ่งในผู้ผลิต และจัดจำหน่ายพลังงานไฟฟ้า และความร้อนที่ใหญ่ที่สุดในยุโรปปัจจุบัน
ปัจจุบันสัดส่วนรายได้ของ Vattenfall นั้นมาจาก
- ธุรกิจไฟฟ้า 69%
- ธุรกิจพลังงานความร้อน 6%
- ธุรกิจโครงสร้างพื้นฐาน 19%
- ธุรกิจอื่น ๆ 6%
เราจะเห็นว่ารายได้หลักของ Vattenfall นั้น มาจากการผลิตและจัดจำหน่ายไฟฟ้า
ซึ่ง Vattenfall นั้น มีกำลังการผลิตไฟฟ้าอยู่ที่ประมาณ 21,000 เมกะวัตต์ 
เทียบให้เห็นภาพก็คือ Vattenfall เพียงบริษัทเดียว สามารถผลิตไฟฟ้า 
คิดเป็นประมาณ 45% ของพลังงานไฟฟ้า ที่ถูกผลิตทั้งหมดในระบบไฟฟ้าของประเทศไทย เลยทีเดียว
หากเรามาดูรายได้และกำไรของ Vattenfall ช่วงที่ผ่านมา
ปี 2019 รายได้ 600,000 ล้านบาท กำไร 50,000 ล้านบาท
ปี 2020 รายได้ 570,000 ล้านบาท กำไร 28,000 ล้านบาท
ปี 2021 รายได้ 650,000 ล้านบาท กำไร 170,000 ล้านบาท
โดยเกือบครึ่งหนึ่งของกำไรที่กระโดดขึ้นมาในปีล่าสุดนั้น เป็น One-time gain 
หรือค่าชดเชยในการปิดโรงไฟฟ้าพลังงานนิวเคลียร์ในเยอรมนี ตีเป็นมูลค่าราว 70,000 ล้านบาท
แปลว่ากำไรจริง ๆ จะอยู่ที่ราว 100,000 ล้านบาท ซึ่งก็ยังคงเติบโตขึ้น โดยเป็นผลมาจากการที่ค่าไฟฟ้าในกลุ่มประเทศยุโรปถีบตัวพุ่งขึ้นสูงอย่างรุนแรง ตามสินค้าโภคภัณฑ์ต่าง ๆ ในปีที่ผ่านมา
รวมถึงการใช้พลังงานความร้อนที่มากกว่าปกติ เนื่องจากฤดูหนาวที่แห้ง และยาวนานในเนเธอร์แลนด์และเยอรมนี
สำหรับในอนาคตนั้น Vattenfall ได้ตั้งเป้าที่จะเป็นผู้ผลิตไฟฟ้าโดย “ไม่ใช้เชื้อเพลิงฟอสซิล” เลย
และกำลังลงทุนอย่างหนัก กับพลังงานสะอาดอย่างลมที่มีมากมายในยุโรป
ถึงตรงนี้ จะเห็นได้ว่า Vattenfall แม้จะอยู่ในธุรกิจพลังงานและเป็นธุรกิจขนาดใหญ่
แต่ตลอดระยะเวลาที่ผ่านมา บริษัทก็ได้มีการปรับตัวให้เข้ากับพลังงานในแต่ละยุค
จากถ่านหินมาเป็นน้ำ เป็นนิวเคลียร์ เป็นลม และล่าสุดประกาศจะไม่ใช้ฟอสซิล
ซึ่งก็อดคิดไม่ได้เหมือนกันว่า หากโลกของเราปราศจากการใช้เชื้อเพลิงฟอสซิลโดยสมบูรณ์
แต่ละประเทศต้องหาแหล่งพลังงานสะอาด ไม่ว่าจะเป็น น้ำ ลม หรือแสงอาทิตย์
แล้วประเทศไทยของเรา จะผลิตไฟฟ้า จากอะไรบ้าง ในตอนนั้น..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References 
-
-
-